Tanskan kuningaskunnan aloite neuvoston säädöksen antamiseksi Europolin työntekijöihin sovellettavien henkilöstösääntöjen muuttamisesta

(2002/C 286/10)

EUROOPAN UNIONIN NEUVOSTO, joka

ottaa huomioon Euroopan poliisiviraston perustamisesta tehdyn yleissopimuksen (Europol-yleissopimus)(1) ja erityisesti sen 30 artiklan 3 kohdan,

ottaa huomioon Tanskan kuningaskunnan aloitteen,

ottaa huomioon Euroopan parlamentin lausunnon,

ottaa huomioon Europolin hallintoneuvoston lausunnon,

sekä katsoo seuraavaa:

(1) On aiheellista muuttaa Europolin henkilöstösääntöjä (henkilöstösäännöt), sellaisina kuin ne on vahvistettu 3 päivänä joulukuuta 1998 annetussa neuvoston säädöksessä(2), erityisesti kolmansissa maissa työskenteleviä Europolin työntekijöitä koskevien erityismääräysten vahvistamiseksi kolmansien maiden erityisten elinolojen vuoksi.

(2) Neuvoston on yksimielisesti annettava Europolin työntekijöihin sovellettavat henkilöstösäännöt,

ON ANTANUT TÄMÄN SÄÄDÖKSEN:

1 artikla

Muutetaan henkilöstösääntöjä seuraavasti:

1. Korvataan 43 artikla seuraavasti: " 43 artikla

1. Europolin työntekijöiden palkkaus muodostuu peruspalkasta, perhelisistä ja tapauksen mukaan muista lisistä ja korvauksista. Palkka maksetaan euroina Alankomaissa.

2. Poiketen siitä, mitä 1 kohdassa säädetään, virkamies, joka siirretään johtajan päätöksellä asemapaikkaan, joka on muualla kuin Alankomaissa, voi valita palkkansa maksettavaksi asemamaan valuutassa. Siinä tapauksessa palkkaan, lukuun ottamatta liitteessä 5 olevan 3 artiklan 1 kohdan ensimmäisen alakohdan ja 3 artiklan 2 kohdan mukaisia koulutuslisiä, sovelletaan, sen jälkeen kun näissä henkilöstösäännöissä tai niiden soveltamisesta annetuissa asetuksissa säädetyt pakolliset vähennykset on tehty, korjauskerrointa, joka lasketaan vastaavan vaihtokurssin perusteella. Johtaja voi asianmukaisesti perustelluissa poikkeustapauksissa antaa suorittaa tämän maksun kokonaan tai osaksi muuna kuin asemamaan valuuttana sen vuoksi, että pyritään säilyttämään ostovoima.

3. Sovellettava korjauskerroin lasketaan johtajan päätöksen mukaan kertoimella, joka on joko pienempi, suurempi tai yhtä suuri kuin 100 prosenttia ja vastaa Euroopan unionin neuvoston Euroopan yhteisöjen virkamiehiin ja muuhun henkilöstöön sovellettavien henkilöstösääntöjen 64 artiklan nojalla viimeksi hyväksymiä korjauskertoimia sellaisina kuin ne ovat mahdollisesti muutettuina. Johtajan on ilmoitettava Europolin hallintoneuvostolle viipymättä kaikista tämän kohdan nojalla tehdyistä päätöksistä. Jos kuitenkin jonkin tietyn maan osalta korjauskertoimen ja vastaavan vaihtokurssin perusteella mitattujen elinkustannusten vaihtelun todetaan ylittäneen viisi prosenttia viime mukauttamisen jälkeen, johtajan on päätettävä väliaikaisista toimenpiteistä korjauskertoimen mukauttamiseksi ja ilmoitettava hallintoneuvostolle asiasta mahdollisimman pian."

2. Lisätään uusi III A osasto: "III A OSASTO

Kolmannessa maassa työskentelevät virkamiehet

100a artikla

Liitteessä 9 vahvistetaan kolmannessa maassa työskenteleviin virkamiehiin sovellettavat erityis- ja poikkeusäännökset henkilöstösääntöjen muiden määräysten soveltamista rajoittamatta."

3. Muutetaan liitteessä 5 olevan 7 artiklan 4 kohta seuraavasti: "4. Edellä olevia säännöksiä sovelletaan virkamiehiin, joiden asemapaikka ja lähtöpaikkakunta sijaitsevat jonkin Euroopan unionin jäsenvaltion alueella. Työntekijällä, jonka lähtöpaikkakunta sijaitsee kyseisen alueen ulkopuolella, on oikeus omalta, ja jos hänellä on oikeus kotitalouslisään, puolisonsa ja 2 artiklassa tarkoitettujen huollettavana olevien henkilöiden osalta, saada perusteena olevat tositteet esitettyään kalenterivuosittain korvaus todellisista matkakuluista lähtöpaikkakunnalleen tai johonkin toiseen paikkaan, kuitenkin siten, että matkakulujen enimmäismäärä ei ole suurempi kuin matkakulut lähtöpaikkakunnalle.

Jos puoliso ja 2 artiklan 2 kohdassa tarkoitetut henkilöt eivät asu virkamiehen kanssa asemapaikassa, heillä on kerran kalenterivuodessa ja perusteena olevat tositteet esitettyään oikeus saada korvaus matkakuluista lähtöpaikkakunnalta asemapaikkaan tai todellisista matkakuluista johonkin toiseen paikkaan siten, että matkakulujen enimmäismäärä ei ole suurempi kuin matkakulut asemapaikkaan.

Edellisiä säännöksiä sovelletaan myös virkamiehiin, joiden asemapaikka on Euroopan unionin jonkin jäsenvaltion alueen ulkopuolella, mutta silloin Europolin johtaja voi päättää erityisellä perustellulla päätöksellä, että virkamiehellä on oikeus korvaukseen edellisten kohtien mukaisesti toisen kerran saman kalenterivuoden aikana."

4. Lisätään seuraava jakso liitteeseen 5: "G. Uudelleenasettautumiskorvaus

17 artikla

1. Virkamiehelle, jonka on vaihdettava asuinpaikkaa syistä, jotka liittyvät johtajan tekemään päätökseen siirtää virkamies toiseen asemapaikkaan, maksetaan uudelleenasettautumiskorvaus, joka on kotitalouslisään oikeutettujen virkamiesten osalta kuukauden peruspalkan suuruinen ja muiden virkamiesten osalta puolen kuukauden peruspalkan suuruinen.

Kun molemmilla puolisoilla on Europolin virkamiehinä oikeus uudelleenasettautumiskorvaukseen, korvaus maksetaan ainoastaan suurempaa peruspalkkaa saavalle puolisolle.

Uudelleenasettautumiskorvaukseen sovelletaan virkamiehen asemapaikalle vahvistettua korjauskerrointa.

2. Uudelleenasettautumiskorvaus lasketaan sen siviilisäädyn ja palkan mukaan, joka virkamiehellä on päivänä, jona hän siirtyy uuteen asemapaikkaan.

3. 50 prosenttia uudelleenasettautumiskorvauksesta maksetaan etukäteen virkamiehen sitä pyytäessä. Loput 50 prosenttia maksetaan virkamiehen toimitettua asiakirjat, joista ilmenee, että virkamies ja hänen perheensä, jos hän on oikeutettu kotitalouslisään, on asettunut asumaan virkamiehen uuteen asemapaikkaan.

4. Poiketen siitä, mitä 2 kohdassa säädetään, virkamies, jolla on oikeus kotitalouslisään ja joka ei asettaudu asemapaikkaansa perheensä kanssa, saa ainoastaan puolet korvauksesta, johon hänellä muutoin olisi oikeus. Toinen puoli maksetaan, kun perhe asettuu asumaan virkamiehen asemapaikkaan, edellyttäen, että se tapahtuu enintään vuoden kuluessa virkamiehen siirrosta. Jos virkamies siirretään paikkaan, jossa hänen perheensä asui ennen asettumistaan asumaan viranomaisen asemapaikkaan, hänellä ei ole oikeutta uudelleenasettautumiskorvaukseen."

5. Lisätään liite seuraavasti:

"Liite 9

Kolmannessa maassa työskenteleviin virkamiehiin sovellettavat erityiset poikkeusmääräykset

1 JAKSO

Yleiset määräykset

1 artikla

Tässä liitteessä vahvistetaan kolmannessa maassa työskenteleviin Europolin virkamiehiin sovellettavat erityiset poikkeusmääräykset.

2 artikla

Yksikön edun nimissä tehdyllä johtajan päätöksellä virkamiehiä voidaan siirtää työskentelemään kolmanteen maahan.

Siirtoa ei saa tehdä virkamiehen sopimuksen voimassaoloaikaa pidemmäksi ajaksi.

3 artikla

Jotta voidaan järjestää kestoltaan rajoitettuja henkilökiertojaksoja, Europolin johtaja voi päättää määrätä kolmannessa maassa työskentelevän virkamiehen väliaikaiseen tehtävään Europolin päämajaan. Tällainen määräys saa olla kestoltaan enintään yhtä pitkä kuin virkamiehen sopimus. Johtaja voi päättää yleisten täytäntöönpanomääräysten perusteella, että virkamieheen sovelletaan tämän tilapäisen määräyksen ajan edelleen eräitä tämän liitteen määräyksiä, lukuun ottamatta sen 5, 8 ja 9 artiklaa.

2 JAKSO

Velvollisuudet

4 artikla

Virkamiehen on suoritettava tehtävänsä asemapaikassa, jonne hänet on siirretty viranhoitoon liittyvien seikkojen vuoksi.

5 artikla

Jos Europol antaa virkamiehen käyttöön asunnon, joka vastaa hänen huollettavanaan olevan perheen kokoonpanoa, hänen on asuttava siellä.

3 JAKSO

Työehdot

6 artikla

Virkamiehellä on oikeus kalenterivuodessa kolmen työpäivän vuosilomaan kultakin palveluksessaolokuukaudelta.

7 artikla

1. Aloittaessaan ja päättäessään tehtävänsä kolmannessa maassa virkamiehellä on oikeus kolmen työpäivän lomaan kultakin täydeltä palveluksessaolokuukaudelta, kolmen työpäivän lomaan kultakin sellaiselta vajaalta palveluksessaolokuukaudelta, joka sisältää yli 15 palveluksessaolopäivää, sekä yhden työpäivän lomaan kultakin sellaiselta palveluksessaolokuukaudelta, joka sisältää enintään 15 palveluksessaolopäivää.

2. Jos virkamies muista kuin yksikön tarpeisiin liittyvistä syistä ei ole pitänyt koko vuosilomaansa ennen kuluvan kalenterivuoden loppua, seuraavalle vuodelle siirrettävä loman määrä saa olla enintään 15 työpäivää.

4 JAKSO

Palkkaus ja perhelisät

8 artikla

1. Elinolokorvaus vahvistetaan virkamiehen työpaikan sijainnin mukaan prosentteina viitemäärästä. Viitemäärä muodostuu peruspalkan kokonaismäärästä sekä ulkomaankorvauksesta, kotitalouslisästä ja huollettavana olevasta lapsesta maksettavasta lisästä, joista vähennetään henkilöstösäännöissä tai niiden soveltamisesta annetuissa asetuksissa tarkoitetut pakolliset pidätykset.

Elinolokorvaus vahvistetaan seuraavasti:

Elinolokorvausta vahvistettaessa otetaan huomioon seuraavat osatekijät:

- terveydenhuollon ja sairaalahoidon taso,

- turvallisuus,

- ilmasto,

näihin kolmeen tekijään sovelletaan kerrointa 1:

- eristyneisyysaste,

- muut paikalliset olosuhteet,

näihin kahteen osatekijään sovelletaan kerrointa 0,5.

Kukin osatekijä saa seuraavan arvon:

0: olosuhteiden ollessa tavanomaiset, vastaamatta kuitenkaan tavanomaisia olosuhteita Euroopan unionissa;

2: olosuhteiden ollessa vaikeat verrattuna tavanomaisiin olosuhteisiin Euroopan unionissa;

4: olosuhteiden ollessa erittäin vaikeat verrattuna tavanomaisiin olosuhteisiin Euroopan unionissa.

Ensimmäisessä luetelmakohdassa tarkoitetusta viitesummasta vahvistetaan korvaus prosentteina seuraavan asteikon mukaan:

- 10 prosenttia arvon ollessa 0,

- 15 prosenttia arvon ollessa yli 0 ja enintään 2,

- 20 prosenttia arvon ollessa yli 2 ja enintään 5,

- 25 prosenttia arvon ollessa yli 5 ja enintään 7,

- 30 prosenttia arvon ollessa yli 7 ja enintään 9,

- 35 prosenttia arvon ollessa yli 9 ja enintään 11,

- 40 prosenttia arvon ollessa yli 11.

Johtaja arvioi vuosittain ja muuttaa tarvittaessa kutakin asemapaikkaa varten vahvistettua korvausta elinolosuhteista saatuaan henkilöstökomitean lausunnon.

2. Kun elinolosuhteet asemapaikassa aiheuttavat vaaraa virkamiehen henkilökohtaiselle turvallisuudelle, hänelle maksetaan tilapäinen lisäkorvaus Europolin johtajan erityisellä perustellulla päätöksellä. Tämä korvaus vahvistetaan prosentteina 1 kohdan ensimmäisessä kohdassa tarkoitetusta viitemäärästä:

- 5 prosenttia, kun viranomainen suosittelee henkilöstölleen, että näiden perheet eivät asettuisi asumaan tarkoitetulle asemapaikalle,

- 10 prosenttia, kun viranomainen päättää vähentää tilapäisesti kyseisessä asemapaikassa työskentelevän henkilöstön määrää.

9 artikla

1. Jos huollettavana olevasta lapsesta, joka saa säännöllistä täyspäiväistä perus- tai keskiasteen opetusta jossakin oppilaitoksessa, asemamaassa virkamiehelle aiheutuvat todelliset koulutusmenot ylittävät liitteessä 5 olevan 3 artiklan mukaisen koulutuslisän enimmäismäärän, virkamiehellä on oikeus saada todellisten koulutusmenojen kattamiseksi lisäkorvaus, jonka määrä on enintään liitteessä 5 olevan 3 artiklan mukaisen koulutuslisän enimmäismäärä kaksinkertaisena.

2. Jos lapsi saa säännöllistä täyspäiväistä opetusta keskiasteen jälkeistä opetusta antavassa oppilaitoksessa, koulutuslisä on 150 prosenttia liitteessä 5 olevan 3 artiklan 1 kohdan toisessa alakohdassa mainitusta määrästä.

3. Lisä maksetaan todisteeksi esitettyjen asiakirjojen perusteella.

10 artikla

1. Virkamiehille korvattavat kulut maksetaan joko euroina tai asemamaan valuuttana virkamiehen perustellusta pyynnöstä.

2. Uudelleenasettautumiskorvaus maksetaan virkamiehen valinnan mukaan joko euroina tai asemamaan valuuttana. Jälkimmäisessä tapauksessa korvaukseen sovelletaan Europolin asemapaikkaa varten vahvistettua ja vastaavan vaihtokurssin mukaan muutettua korjauskerrointa.

5 JAKSO

Kulujen korvaamista koskevat säännöt

11 artikla

1. Esitettyjen asiakirjojen ja muuttoa koskevien säännösten perusteella tehdyllä johtajan erityisellä ja perustellulla päätöksellä korvataan virkamiehelle, jonka käyttöön on annettu 5 ja 13 artiklan mukaisesti asunto ja joka tahdostaan riippumattomista syistä joutuu vaihtamaan asuntoa samassa asemapaikassa, huonekalujen ja henkilökohtaisten tavaroiden muutosta aiheutuneet kulut.

2. Tässä tapauksessa todelliset uudelleenasettautumiskulut korvataan virkamiehelle esitettyjen asiakirjojen perusteella henkilöstösääntöjen liitteessä 5 olevassa 17 artiklassa mainittuun uudelleenasettautumiskorvauksen ylärajaan saakka.

12 artikla

1. Virkamies, joka on asemapaikassaan majoittunut hotelliin, koska hänelle ei ole voitu osoittaa 5 artiklassa tarkoitettua asuntoa tai koska se ei ole enää hänen käytettävissään tai koska hän ei ole voinut ottaa asuntoa käyttöönsä hänestä itsestään riippumattomista syistä, saa itsensä ja perheensä osalta johtajan ennakolta hyväksymän korvauksen hotellikuluista hotellilaskua vastaan. Virkamies saa lisäksi 50 prosenttia liitteessä 5 olevan 9 artiklan mukaisesta päivärahasta paitsi silloin, kun johtaja tekee erityispäätöksen siitä, että kyseessä on ylivoimainen este.

2. Jos hotellimajoitusta ei voida järjestää, virkamiehellä on oikeus saada korvaus tilapäisen asunnon vuokraamisesta aiheutuvista todellisista kuluista johtajan ennalta antaman suostumuksen perusteella.

13 artikla

Kun Europol ei anna virkamiehen käyttöön asuntoa, virkamiehen maksama vuokra korvataan edellyttäen, että asunto vastaa hänen tehtäviensä tasoa ja hänen huollettavanaan olevan perheen kokoonpanoa. Europolin johtaja määrittelee virkamiehen asemapaikan kohtuulliset enimmäisvuokrakustannukset, jotka vastaavat samanlaisessa asemassa samassa asemapaikassa työskentelevien Euroopan yhteisöjen virkamiesten ja muun henkilöstön osalta sovellettavia enimmäisvuokrakustannuksia.

14 artikla

Kun virkamiehen palvelussuhde päättyy lopullisesti tai kun hän kuolee, Europol vastaa johtajan vahvistamin edellytyksin niistä todellisista kustannuksista, jotka aiheutuvat joko henkilökohtaisen irtaimiston siirtämisestä sen tosiasiallisesta sijaintipaikasta virkamiehen lähtöpaikkakunnalle tai henkilökohtaisen irtaimiston kuljetuksesta asemapaikasta virkamiehen lähtöpaikkakunnalle.

15 artikla

Virkamies, jolla ei ole oikeutta käyttää virka-autoa tehtäviensä hoitamiseen suoranaisesti liittyviä matkoja varten, saa oman autonsa käytöstä kilometrikorvauksen, jonka määrän Europolin johtaja vahvistaa.

6 JAKSO

Sosiaaliturvaetuudet

16 artikla

Virkamies, hänen puolisonsa, lapsensa ja muut hänen huollettavanaan olevat henkilöt on vakuutettu hätätapauksissa tai äärimmäisissä hätätapauksissa terveyssyistä tapahtuvan kotiuttamisen varalta. Europol maksaa vakuutusmaksun kokonaisuudessaan.

17 artikla

Virkamies, hänen puolisonsa, lapsensa ja muut hänen huollettavanaan olevat henkilöt on vakuutettu sairauden varalta vakuutuksella, joka kattaa asemapaikalla aiheutuneet todelliset sairauskulut. Europol maksaa tämän riskin kattamisesta aiheutuvat lisävakuutusmaksut kokonaisuudessaan.

18 artikla

1. Virkamies, hänen puolisonsa, lapsensa ja muut hänen huollettavanaan olevat henkilöt on vakuutettu Euroopan unionin ulkopuolella mahdollisesti sattuvien onnettomuuksien varalta.

2. Virkamies, hänen puolisonsa, lapsensa ja muut hänen huollettavanaan olevat henkilöt on vakuutettu Euroopan unionin ulkopuolella tapahtuvasta aineellisen vahingon ja ruumiinvamman tuottamisesta kolmansille osapuolille johtuvan vahingonkorvausvelvollisuuden varalta.

3. Tämän artiklan mukaisista vakuutusmaksuista puolet maksaa virkamies ja toisen puolen maksaa Europol.

7 JAKSO

Ulkomaanpalvelukselta palaavalle virkamiehelle maksettava koulutuslisä

19 artikla

1. Kolmannesta maasta palveluksesta palaavalla virkamiehellä, jolle ei makseta ulkomaankorvausta Alankomaissa, on oikeus liitteessä 5 olevassa 3 artiklassa tarkoitettuun koulutuslisään, jotta hänen huollettavanaan oleva lapsi, joka on saanut kolmannessa maassa opetusta muulla kuin äidinkielellään, voi jatkaa opintojaan Alankomaissa sillä kielellä, jolla hän sai opetusta kolmannessa maassa.

2. Oikeutta saada 1 kohdassa tarkoitettua koulutuslisää sovelletaan enintään kuuden vuoden ajan siirtymispäivästä, mutta joka tapauksessa enintään niin kauan kuin virkamiehen sopimus on voimassa.

3. Virkamiehen on toimitettava tämän artiklan mukaisia lisiä koskeva hakemus vuoden kuluessa siitä, kun hän on palannut palveluksesta kolmannesta maasta."

2 artikla

Tämä säädös tulee voimaan sitä päivää seuraavana päivänä, jona se annetaan.

3 artikla

Tämä säädös julkaistaan Euroopan yhteisöjen virallisessa lehdessä.

Tehty ...

Neuvoston puolesta

Puheenjohtaja

...

(1) EYVL C 316, 27.11.1995, s. 2.

(2) EYVL C 26, 30.1.1999, s. 23, henkilöstösäännöt sellaisina kuin ne ovat viimeksi muutettuina 13 päivänä kesäkuuta 2002 tehdyllä neuvoston päätöksellä (EYVL C 150, 22.6.2002, s. 2).